Подручје од Прозора до реке Неретве било је током Четврте непријатељске офанзиве 1943. године поприште најтежих борби између снага НОВЈ на једној и снага Вермахта, италијанске војске, усташа, домобрана и четника на другој страни. Снаге НОВЈ су се повлачиле пред окупаторским снагама од Бихаћа у правцу југоистока и при томе улазиле у сукоб са осталим непријатељским јединицама. Једна од жешћих борби током офанзиве био је напад Треће дивизије НОВЈ на италијански гарнизон у Прозору 15. и 16. фебруара. Борбе су трајале наредних месец и по, током чега су партизани спасили 4000 рањеника. По томе је битка остала упамћена и под називом "битка за рањенике".